वैश्विक पटल पर हिंदी का परचम लहराने में विदेशी हिंदी पत्र-पत्रिकाओं का भी कम महत्वपूर्ण योगदान नहीं है। भारतेतर देशों में, विशेष रूप से अमेरिका, इंग्लैंड, मॉरिशस, नार्वे, फिजी, सूरीनाम आदि देशों में, हिंदी पत्र-पत्रिकाओं के प्रकाशन के प्रति वहाँ के भारतवंशियों में विशेष अभिरुचि दिखायी देती है। आज अमेरिका की ‘विश्व विवेक’, ‘विश्व’, ‘हिंदी जगत’, इंग्लैंड की ‘पुरवाई’, मॉरिशस की ‘वसंत’, ‘पंकज’, ‘इन्द्रधनुष’, ‘आक्रोश’, ‘जनवाणी’ कनाडा की ‘हिंदी चेतना’, नार्वे की ‘शांतिदूत’ आदि हिंदी पत्रिकाएँ वैश्विक हिंदी के साथ हिंदी की नयी रचनात्मकता का चित्र प्रस्तुत करती हैं। वास्तव में, ये ऐसी हिंदी पत्रिकाएँ हैं जो हिंदी को वैश्विक रूप प्रदान करने के साथ भारतेतर देशों में रचे जाने वाले हिंदी साहित्य को भी हिंदी संसार के सम्मुख प्रस्तुत करती हैं।